Were cristes lon niht also svͤsse
Were cristes lon niht also svͤsse·
so enliesse ich niht der lieben frowen min·
die ich in minem herzen dike gruͤsse·
si mac vil wol min himelriche sin·
swa dú gůte wone al vmbe den rin·
herre got so tv̊ mir helfe schin·
dc ich mir vnd ir erwerbe noch die hvlde din·

Sit er giht ich si sin himelriche·
so habe ich in zv̊ gotte mir erkorn·
das er niemer fůs von mir entwiche·
herre got la dirs niht wesen zorn·
erst mir in den ougen niht ein dorn·
der mir hie ze froͤiden ist geborn·
kvmt er mir niht her wider min spilnde froͤide ist gar verlorn·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse